รืด ฟัน นิสเติลโรย

[thumb|upright|ฟัน นิสเติลโรย ในการแข่งขันนัดพิเศษกับ[สโมสรฟุตบอลแมนเชสเตอร์ยูไนเต็ด|แมนเชสเตอร์ยูไนเต็ด]]
**รึตเคอรึส โยฮันเนิส มาร์ตีนึส ฟัน นิสเติลโรย** () รู้จักกันในชื่อ **รืด ฟัน นิสเติลโรย** () เป็นอดีตนักฟุตบอลและผู้จัดการทีมชาวดัตช์ ล่าสุดเขาตอบรับการเป็นผู้ช่วยผู้จัดการทีมชาติเนเธอร์แลนด์ และจะเริ่มปฏิบัติหน้าที่ในวันที่ 1 กุมภาพันธ์ 2026 เขาได้รับการยกย่องเป็นหนึ่งในผู้เล่นกองหน้าที่ดีที่สุดในยุคของเขา รวมทั้งเป็นหนึ่งในผู้เล่นที่ดีที่สุดในการแข่งขันขันพรีเมียร์ลีก ฟัน นิสเติลโรยเป็นผู้ทำประตูสูงสุดประจำฤดูกาลในการแข่งขันยูฟ่าแชมเปียนส์ลีก 3 ครั้ง และครองตำแหน่งผู้ทำประตูสูงสุดตลอดกาลเป็นอันดับ 6 ในรายการดังกล่าวจำนวน 56 ประตู เขายังครองตำแหน่งผู้ทำประตูสูงสุดประจำฤดูกาลในลีกสูงสุดของสามประเทศในยุโรป และได้รับการเสนอชื่ออยู่ในฟีฟ่า 100 ใน ค.ศ. 2004

ฟัน นิสเติลโรย เริ่มต้นอาชีพกับสโมสรเดน บอสช์ ต่อมา เขาย้ายไปร่วมทีมเฮเรินเฟน และเริ่มยิงประตูได้ต่อเนื่องส่งผลให้เขาเป็นที่จับตามองในประเทศ ซึ่งนำไปสู่การย้ายร่วมทีมเปเอสเฟ ไอนด์โฮเฟินและพาทีมคว้าแชมป์ลีกสูงสุดของเนเธอร์แลนด์อย่างเอเรอดีวีซีสองสมัย รวมถึงเป็นผู้ทำประตูสูงสุดประจำฤดูกาลของเอเรอดีวีซี ฤดูกาล 1998–99 และ ฤดูกาล 1999–2000 จากการทำประตูอย่างต่อเนื่อง ทำให้เขาเป็นที่สนใจโดยแมนเชสเตอร์ยูไนเต็ด โดยทั้งสองสโมสรได้บรรลุข้อตกลงซื้อขายใน ค.ศ. 2000 อย่างไรก็ตาม อาการบาดเจ็บทำให้การย้ายทีมครั้งนั้นต้องถูกยกเลิกไป เขาย้ายไปยูไนเต็ดในปีต่อมาด้วยค่าตัว 19 ล้านปอนด์ ซึ่งเป็นสถิติการซื้อตัวผู้เล่นที่แพงที่สุดของสหราชอาณาจักรในขณะนั้น เขาประสบความสำเร็จสูงกับยูไนเต็ด โดยพาทีมคว้าแชมป์พรีเมียร์ลีก, เอฟเอคัพ, ลีกคัพ และเอฟเอคอมมิวนิตีชีลด์ รวมทั้งเป็นผู้ทำประตูสูงสุดประจำฤดูกาลของเอฟเอพรีเมียร์ลีกฤดูกาล 2002–03 และรับรางวัลผู้เล่นแห่งปีเซอร์แมตต์ บัสบีอีกสองครั้ง เขาทำประตูรวมทุกรายการ 150 ประตูจากการลงสนาม 219 นัด และเป็นผู้ทำประตูสูงสุดในการแข่งขันฟุตบอลยุโรปของสโมสรในเวลานั้น แต่จากปัญหาความขัดแย้งส่วนตัว ส่งผลให้เขาอำลาสโมสรเพื่อร่วมทีมเรอัลมาดริดใน ค.ศ. 2006 แม้จะมีอาการบาดเจ็บรบกวน เขายังมีส่วนร่วมในการคว้าแชมป์ลาลิกาสองสมัยติดกัน และเป็นผู้ทำประตูสูงสุดประจำฤดูกาลของลาลิกา ฤดูกาล 2006–07 และคว้าแชมป์ซูเปร์โกปาเดเอสปัญญา ค.ศ. 2008 ก่อนจะย้ายร่วมทีมฮัมบัวร์เกอร์ เอ็สเฟาในบุนเดิสลีกา ลงเล่นได้เพียงหนึ่งฤดูกาลเศษ และกลับมาปิดท้ายอาชีพที่สเปนกับมาลากา เขาประกาศเลิกเล่นอาชีพในเดือนพฤษภาคม ค.ศ. 2012

ฟัน นิสเติลโรย ลงเล่นให้ทีมชาติเนเธอร์แลนด์ 70 นัดทำผลงาน 35 ประตู มีส่วนร่วมในการแข่งขันฟุตบอลชิงแชมป์แห่งชาติยุโรป 2004, ฟุตบอลโลก 2006 และ ฟุตบอลชิงแชมป์แห่งชาติยุโรป 2008 และไม่เคยประสบความสำเร็จในการคว้าถ้วยรางวัลกับทีมชาติ เขาเป็นผู้ทำประตูสูงสุดเป็นอันดับสองในฟุตบอลชิงแชมป์แห่งชาติยุโรป 2004 

ภายหลังประกาศเลิกเล่น เขาผันตัวมาเป็นผู้ฝึกสอนอาชีพ เริ่มต้นด้วยการเป็นผู้ช่วยผู้ฝึกสอนทีมชาติชุดใหญ่ของเนเธอร์แลนด์ระหว่าง ค.ศ. 2014–16 ตามด้วยการเป็นผู้ช่วยให้แก่ เปเอสเฟ ไอนด์โฮเฟิน รุ่นอายุไม่เกิน 19 ปี ระหว่าง ค.ศ. 2018–21 และกลับไปเป็นผู้ช่วยผู้ฝึกสอนให้ทีมชาติเนเธอร์แลนด์อีกครั้ง ก่อนจะย้ายมาเป็นผู้จัดการทีมอย่างเต็มตัวให้แก่ทีมสำรองของเปเอสเฟ ไอนด์โฮเฟิน และเลื่อนมาคุมทีมชุดใหญ่ใน ค.ศ. 2022 มีผลงานพาทีมชนะเลิศเคเอ็นวีบี คัพ ฤดูกาล 2022–23 และโยฮัน ครัฟฟ์ ชิลด์ ค.ศ. 2022 ต่อมา เขาย้ายมาเป็นส่วนหนึ่งของทีมงานผู้ฝึกสอนให้แก่แมนเชสเตอร์ยูไนเต็ดภายใต้การคุมทีมโดย เอริก เติน ฮัค และรับตำแหน่งผู้จัดการทีมชั่วคราวในเดือนตุลาคม ค.ศ. 2024 หลังจากที่ เติน ฮัค พ้นจากตำแหน่ง ตามด้วยการเป็นผู้จัดการทีมเลสเตอร์ซิตีในเดือนต่อมา 

## ประวัติ
รืด ฟัน นิสเติลโรย เกิดเมื่อวันที่ 1 กรกฎาคม ค.ศ. 1976 เล่นตำแหน่งกองหน้าและสวมเสื้อหมายเลข 10 ซึ่งเป็นหมายเลขที่โด่งดังที่สุดของเขาในชุดแข่งของแมนเชสเตอร์ยูไนเต็ด แต่หมายเลขประจำของเขาในทีมชาติเนเธอร์แลนด์คือหมายเลข 9 เขาย้ายจากสโมสรเปเอสเฟ ไอนด์โฮเฟิน มายังแมนเชสเตอร์ยูไนเต็ดใน ค.ศ. 2001 ด้วยค่าตัว 19 ล้านปอนด์ สร้างผลงานที่โดดเด่นด้วยการยิงประตูให้กับต้นสังกัดได้มากถึงกว่า 95 ประตูจากการลงเล่น 150 นัด อย่างไรก็ตาม ภายหลังจากเกิดความขัดแย้งอย่างรุนแรงกับเซอร์อเล็กซ์ เฟอร์กูสัน ผู้จัดการทีม ก็เป็นเหตุให้เขาต้องย้ายจากแมนเชสเตอร์ยูไนเต็ดมายังเรอัลมาดริดด้วยค่าตัว 13 ล้านปอนด์ในปี ค.ศ. 2006 และย้ายเข้าร่วมทีมฮัมบัวร์เกอร์ เอ็สเฟา ในเวลาต่อมา ก่อนที่จะย้ายมายังมาลากาเป็นสโมสรสุดท้าย

ฟัน นิสเติลโรย ได้ตัดสินใจยุติการเล่นฟุตบอลในกลางปี ค.ศ. 2012 ด้วยวัย 35 ปี หลังจากพาทีมมาลากาได้อันดับ 4 ในลาลิกา ได้สิทธิ์เข้าไปเล่นยูฟ่าแชมเปียนส์ลีก

## เกียรติประวัติ
### นักเตะ
**	เปเอสเฟ ไอนด์โฮเฟิน**
*Eredivisie: 1999–2000, 2000–01
*Johan Cruyff Shield: 1998

**	แมนเชสเตอร์ยูไนเต็ด**
*พรีเมียร์ลีก: 2002–03
*เอฟเอคัพ: 2003–04
*อีเอฟแอลคัพ: 2005–06
*FA Community Shield: 2003

**เรอัลมาดริด**
*La Liga: 2006–07, 2007–08
*Supercopa de España: 2008

### ผู้จัดการทีม
**	เปเอสเฟ ไอนด์โฮเฟิน**
*KNVB Cup: 2022–23
*Johan Cruyff Shield: 2022

### รายบุคคล
* นักฟุตบอลยอดเยี่ยมของพีเอฟเอ ปี ค.ศ. 2002

## อ้างอิง

## แหล่งข้อมูลอื่น

*
*
*
*
*Ruud van Nistelrooy at 11v11.com
*Ruud van Nistelrooy at Wereld van Oranje 

หมวดหมู่:นักฟุตบอลชาวดัตช์
หมวดหมู่:ผู้เล่นสโมสรฟุตบอลแมนเชสเตอร์ยูไนเต็ด
หมวดหมู่:ผู้เล่นในพรีเมียร์ลีก
หมวดหมู่:ผู้เล่นในลาลิกา
หมวดหมู่:ผู้เล่นในฟุตบอลชิงแชมป์แห่งชาติยุโรป 2008
หมวดหมู่:นักฟุตบอลทีมชาติเนเธอร์แลนด์
หมวดหมู่:ผู้เล่นในฟุตบอลชิงแชมป์แห่งชาติยุโรป 2004
หมวดหมู่:บุคคลจากจังหวัดนอร์ทบราแบนต์
หมวดหมู่:กองหน้าฟุตบอล
หมวดหมู่:ฟีฟ่า 100
หมวดหมู่:ผู้จัดการทีมเปเอสเฟ ไอนด์โฮเฟิน
หมวดหมู่:ผู้จัดการทีมสโมสรฟุตบอลแมนเชสเตอร์ยูไนเต็ด
หมวดหมู่:ผู้จัดการทีมสโมสรฟุตบอลเลสเตอร์ซิตี
หมวดหมู่:ผู้จัดการทีมฟุตบอลในพรีเมียร์ลีก
หมวดหมู่:เจ้าหน้าที่สโมสรฟุตบอลแมนเชสเตอร์ยูไนเต็ด